b'\n_START_ARTICLE_\nEwald von Stackelberg\n_START_PARAGRAPH_\nVabah\xc3\xa4rra Ewald Otto Alexander von Stackelberg (vene keeles \xd0\xad\xd0\xb2\xd0\xb0\xd0\xbb\xd1\x8c\xd0\xb4 \xd0\x90\xd0\xbd\xd1\x82\xd0\xbe\xd0\xbd\xd0\xbe\xd0\xb2\xd0\xb8\xd1\x87 \xd0\xa8\xd1\x82\xd0\xb0\xd0\xba\xd0\xb5\xd0\xbb\xd1\x8c\xd0\xb1\xd0\xb5\xd1\x80\xd0\xb3) (9. veebruar 1847 Putkaste \xe2\x80\x93 29. august 1909 Putkaste) oli baltisaksa p\xc3\xa4ritolu vene merev\xc3\xa4elane, viitseadmiral.\n_START_SECTION_\nElulugu\n_START_PARAGRAPH_\nEwald von Stackelberg p\xc3\xa4rines nimekast baltisaksa p\xc3\xb5lisaadlisuguv\xc3\xb5sast. Ta oli Putkaste m\xc3\xb5isniku vabah\xc3\xa4rra Otto Alexander von Stackelbergi (1812\xe2\x80\x931887) ja Katharina Johanna von Breverni (1816\xe2\x80\x931887) neljas laps. Hariduse omandas \xc5\xa0veitsis Genfis. 1866. aastal astus teenima Vene merev\xc3\xa4es. 1871. aastal l\xc3\xb5petas merev\xc3\xa4e kadetikorpuse ja 1876. aastal miiniohvitseri klassi (selles koolitati merev\xc3\xa4einsenere). 1877\xe2\x88\x921878 osales ta Vene-T\xc3\xbcrgi s\xc3\xb5jas, kus teda autasustati kahe ordeniga. Aastal 1886 oli ta korveti Askold, 1886\xe2\x80\x931889 fregati General-Admiral ja seej\xc3\xa4rel taas Askoldi vanemohvitser. 1890. aastal anti tema juhatuse alla kahuripaat Groza ja seej\xc3\xa4rel kuni 1893 Gremja\xc5\xa1t\xc5\xa1i. 1893\xe2\x80\x931894 oli ta \xc3\xb5ppelaeva Skobelev komand\xc3\xb6r. 1. j\xc3\xa4rgu kapteniks \xc3\xbclendatuna oli ta 1896\xe2\x80\x931902 keiserliku jahi Poljarnaja Zvezda komand\xc3\xb6r. 1901. aastal \xc3\xbclendati ta kontradmiraliks ja 1902. aastal sai ta Vene Vaikse ookeani eskaadri nooremflagmaniks. Samal ametikohal oli ta a-st 1904 1. merev\xc3\xa4edivisjonis ja a-st 1905 Balti laevastikus. 1907. aastal \xc3\xbclendati viitseadmiraliks ja temast sai Vaikse ookeani eskaadri juhataja. L\xc3\xa4ks 1908. aastal erru.\n_START_SECTION_\nAutasud\n_START_PARAGRAPH_\nTeda autasustati P\xc3\xbcha Vladimiri IV, P\xc3\xbcha Stanislavi II, I (1903), P\xc3\xbcha Anna I (1907), Taani Dannebrogi II ja Preisi Punase Kotka II klassi ordeniga.'